Predkladacia  správa

             V súlade s § 19 ods. 1 písm. a) zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, predkladá Úrad pre dohľad nad zdravotnou starostlivosťou Správu o činnosti úradu za rok 2009. 

	Prvá časť správy podáva základné informácie o orgánoch úradu, jeho organizačnom členení a personálnom vybavení. Rokovania samosprávnych orgánov (Správna a Dozorná rada) boli organizované podľa schválených plánov, boli pravidelné a zamerané predovšetkým na zásadné problémy verejného zdravotného poistenia a správneho poskytovania zdravotnej starostlivosti. Obidva samosprávne orgány podporovali a iniciovali činnosti a návrhy na legislatívne zmeny, ktoré by upravili postavenie a zefektívnili jeho činnosti. Dozorná rada pravidelne kontrolovala hospodárenie úradu, operatívne reagovala na aktuálne problémy a zaujímala sa o podania (podnety, sťažnosti, petície) riešené úradom, ktoré predkladali príslušné sekcie. Vzdelanostná náročnosť pri personálnom obsadení vyplýva z pôsobnosti úradu, pozície vedúcich zamestnancov boli obsadené výberovým konaním v súlade so zákonom č. 552/2003 Z. z. o výkone práce vo verejnom záujme.

	V oblasti verejného zdravotného poistenia nebola v roku 2009 úradu doručená žiadna žiadosť o vydanie povolenia na vykonávanie zdravotného poistenia. 

	Úrad aj v roku 2009 zabezpečoval výkon dohľadu nad zdravotným poistením na základe plánu dohľadu, jeho vlastnej iniciatívy ako i podnetov poistencov, platiteľov poistného a zdravotných poisťovní. 
	Jednou z ťažiskových činností úradu je vydávanie platobných výmerov na základe návrhov zdravotných poisťovní. V roku 2009 evidoval úrad 71 361 návrhov, na ich základe začal prvostupňové správne konania na svojich pobočkách pre vymáhanie pohľadávok v celkovej výške 58 309 492,95 €.

	Úrad má kompetenciu ukladať pokuty poistencom alebo platiteľom poistného za nesplnenie povinností, uložených zákonom. Jedná sa hlavne o oznamovacie povinnosti voči zdravotným poisťovniam a povinnosti riadne a včas hradiť preddavky na verejné zdravotné poistenie. V roku 2009 úrad evidoval celkom 8 513 právoplatných rozhodnutí o uložení pokuty v celkovej výške 845 761,72 €.

	Úlohy styčného orgánu pre poskytovanie zdravotnej starostlivosti, uhrádzanej na základe verejného zdravotného poistenia vo vzťahu k styčným orgánom členských štátov Európskej únie, Nórska, Lichtenštajnska a Islandu úrad plní na štandardnej úrovni. Činnosť v tejto oblasti bola zameraná predovšetkým na metodickú činnosť vo vzťahu k zdravotným poisťovniam v SR, rozvíjanie spolupráce so styčnými orgánmi ako i na činnosť zástupcov úradu v Technickej komisii pre spracovanie údajov a v Audítorskej rade.
	V oblasti poskytovania zdravotnej starostlivosti úrad riešil 1 846 podaní. V rámci vykonaných dohľadov u poskytovateľov zdravotnej starostlivosti boli zistené porušenia § 4 ods. 3 zákona č. 576/2004 Z. z.. Okrem toho boli zistené aj porušenia vo vedení zdravotnej dokumentácie, poučenia a informovaného súhlasu, prípadne ďalšieho porušenia zo strany poskytovateľov zdravotnej starostlivosti v zmysle § 79 zákona č. 578/2004 Z. z. o poskytovateľoch zdravotnej starostlivosti.

	Súdnolekárska a patologickoanatomická činnosť je špecifická oblasť činnosti úradu, zahŕňajúca prehliadky a prevozy mŕtvych tiel, pitvy i činnosť laboratórnych úsekov (histológia, toxikológia). Od 01.04.2008 vznikla sekcia súdneho lekárstva a patologickej anatómie v dôsledku potreby zabezpečiť efektívnejšie priame riadenie a flexibilnejšie riešenie prevádzkových problémov súdnolekárskych a patologickoanatomických pracovísk. Zmena systému riadenia sa osvedčila, problémom zostáva priestorové vybavenie niektorých pracovísk na úrovni, vyžadovanej regionálnymi úradmi verejného zdravotníctva.

	Úrad v rámci svojej pôsobnosti vykonával taktiež dohľad nad nákupom zdravotnej starostlivosti. Išlo o posúdenie dodržiavania zákonných podmienok v súvislosti so zmluvnými vzťahmi medzi poskytovateľmi zdravotnej starostlivosti a zdravotnými poisťovňami i úrovne úhrady za poskytnutú zdravotnú starostlivosť. S cieľom aktívne prispieť k riešeniu aktuálnych problémov v oblasti nákupu zdravotnej starostlivosti úrad organizoval pracovné stretnutia so zdravotnými poisťovňami, stavovskými organizáciami, asociáciami poskytovateľov zdravotnej starostlivosti a s inými inštitúciami, pôsobiacimi v systéme zdravotníctva v SR.

             Dozorná rada úradu v súlade s § 27 ods. 1 písm. c) zákona č. 581/2004 Z. z. na svojom zasadnutí dňa 17.06.2010 prerokovala návrh správy o činnosti a odporučila  ju Správnej rade  úradu schváliť.

            Správna rada úradu v súlade s § 25 ods. 1 písm. a) zákona č. 581/2004 Z. z. na svojom zasadnutí dňa 22.06.2010, uznesením č. 231/2010 schválila  Správu o činnosti úradu za rok 2009 a uložila predsedovi Úradu pre dohľad nad zdravotnou starostlivosťou predložiť ju vláde SR ako informatívny materiál.